62019TO0141_INF
Διάταξη του Γενικού Δικαστηρίου (τέταρτο τμήμα) της 6ης Μαΐου 2020 – Sabo κ.λπ. κατά Κοινοβουλίου και Συμβουλίου
(Υπόθεση T‑141/19)
«Προσφυγή ακυρώσεως – Περιβάλλον – Ενέργεια – Οδηγία (ΕΕ) 2018/2001 – Συμπερίληψη της δασικής βιομάζας στις πηγές ανανεώσιμης ενέργειας – Πράξη που δεν αφορά ατομικά τον προσφεύγοντα – Απαράδεκτο»
1.
Προσφυγή ακυρώσεως – Φυσικά ή νομικά πρόσωπα – Πράξεις που τα αφορούν άμεσα και ατομικά – Ατομικός επηρεασμός – Κριτήρια – Οδηγία που θεσπίζει κοινό πλαίσιο για την προώθηση της ενέργειας από ανανεώσιμες πηγές και θέτει στόχο για μείωση των εκπομπών αερίων του θερμοκηπίου –Προσφυγή ασκηθείσα από ιδιώτες που προβάλλουν προσβολή θεμελιωδών δικαιωμάτων – Απαράδεκτο
(Άρθρο 263, εδ. 4, ΣΛΕΕ· οδηγία 2018/2001 του Ευρωπαϊκού Κοινοβουλίου και του Συμβουλίου)
(βλ. σκέψεις 24-27, 29-34)
2.
Θεμελιώδη δικαιώματα – Δικαίωμα αποτελεσματικής δικαστικής προστασίας – Έλεγχος της νομιμότητας των πράξεων της Ένωσης – Σχετικές λεπτομέρειες – Προστασία του δικαιώματος αυτού από τον δικαστή της Ένωσης ή από τα εθνικά δικαστήρια αναλόγως της νομικής φύσεως της προσβαλλομένης πράξεως – Δυνατότητα ασκήσεως προσφυγής ακυρώσεως ή υποβολής προδικαστικού ερωτήματος ως προς το κύρος πράξεως
(Άρθρα 263, 267 και 277 ΣΛΕΕ· Χάρτης των Θεμελιωδών Δικαιωμάτων της Ευρωπαϊκής Ένωσης, άρθρο 47)
(βλ. σκέψεις 41-43)
3.
Προσφυγή ακυρώσεως – Φυσικά ή νομικά πρόσωπα – Πράξεις που τα αφορούν άμεσα και ατομικά – Ερμηνεία contra legem της προϋποθέσεως να τα αφορά ατομικά η προσβαλλόμενη πράξη – Δεν χωρεί
(Άρθρο 263, εδ. 4, ΣΛΕΕ)
(βλ. σκέψεις 44, 45)
Αντικείμενο
Προσφυγή δυνάμει του άρθρου 263 ΣΛΕΕ για τη μερική ακύρωση της οδηγίας (ΕΕ) 2018/2001 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2018, για την προώθηση της χρήσης ενέργειας από ανανεώσιμες πηγές (ΕΕ 2018, L 328, σ. 82), καθόσον συμπεριλαμβάνει τη δασική βιομάζα στις πηγές ανανεώσιμης ενέργειας.
Διατακτικό
Το Γενικό Δικαστήριο διατάσσει:
1)
Απορρίπτει την προσφυγή ως απαράδεκτη.
2)
Παρέλκει η έκδοση αποφάσεως επί των αιτήσεων παρεμβάσεως της Επιτροπής, της U. S. Industrial Pellet Association, της Stichting Dutch Biomass Certification και της Stichting RBCN (Rotterdam Biomass Commodities Network).
3)
Ο Peter Sabo και οι λοιποί προσφεύγοντες των οποίων τα ονόματα παρατίθενται στο παράρτημα φέρουν τα δικαστικά έξοδά τους, καθώς και τα έξοδα του Ευρωπαϊκού Κοινοβουλίου και του Συμβουλίου της Ευρωπαϊκής Ένωσης.
4)
Η Επιτροπή, η U. S. Industrial Pellet Association, η Stichting Dutch Biomass Certification και η Stichting RBCN (Rotterdam Biomass Commodities Network) φέρουν εκάστη τα δικαστικά έξοδά τους όσον αφορά τις αιτήσεις παρεμβάσεως.